‘હા, બંગાળમાં રેશનકાર્ડમાં કાંતિલાલનું કે. લાલ લખાય. આખા બંગાળમાં આ પદ્ધતિ છે. મને મનમાં ઝબકારો થયો. ત્યારથી કે.લાલ નામ રાખી દીધું. મારવાડી રાજી થઈ ગયો. કહે કે બરાબર છે. હવે વાંધો નહિ આવે. આજે મારા જૂના-જાણીતા થઈ ગયેલા કે. લાલના નામે શો હાઉસફૂલ થઈ જાય છે. એ વખતે નવા-નવતર નામને કારણે દરોડો પડ્યો. અલબત્ત, સ્ટેજ પર મારો પ્રવેશ થયો ત્યારે જોનારાને ખબર પડી કે અરે, અરે, આ તો આપણો કાંતિલાલ. કાંતિલાલ તાકા ફાડનારો. પણ ગમે તેમ જોરદાર સફળતા મળી. મેં મારા ઘરે પાર્ટી રાખી. સૌ જાદુગરોને પણ નોંતર્યા. પી.સી. સરકાર પણ એમાં ખરા. હું મારા બાપુજીથી શરૂ કરીને સૌ વડીલ જાદુગરોને પગે લાગતો હતો. સરકાર એ જોઈને હસવા માંડ્યા. મને કહે, ‘દેખ કે. લાલ,મેરી બાત સુન ! ગોગિયા પાશા, તુમ ઔર મૈં સબ સચ્ચે, બાકી જિન કે પાંવ તુમ છૂતે હો વો જાદુગર મંડલ કે મામૂલી ખેલ કરનેવાલે હૈ, ઉન કે પાંવ છૂને કી કોઈ જરૂરત નહિ.’